
BIROUL PERMANENT

AL

CAMEREI DEPUTAŢILOR

Vă înaintăm alăturat Raportul comun asupra propunerii legislative pentru modificarea alin.(8) al art.8 din Legea nr.220 din 27 octombrie 2008 pentru stabilirea sistemului de promovare a producerii energiei din surse regenerabile de energie, trimisă Comisiei pentru industrii şi servicii şi Comisiei pentru mediu şi echilibru ecologic spre dezbatere în fond, în procedură de urgenţă, cu adresa nr. Plx.322 din 16 iunie 2014.
            În raport cu  obiectul şi conţinutul reglementării, propunerea legislativă face parte din categoria legilor ordinare.

                 PREŞEDINTE,                                                       PREŞEDINTE,
       Carmen Ileana MOLDOVAN                                           Iulian IANCU

RAPORT COMUN
asupra propunerii legislative pentru modificarea alin.(8) al art.8 din Legea nr.220 din 27 octombrie 2008 pentru stabilirea sistemului de promovare a producerii energiei din surse regenerabile de energie
În conformitate cu prevederile art.95 şi 115 din Regulamentul Camerei Deputaţilor, republicat, cu modificările şi completările ulterioare, Comisia pentru industrii şi servicii şi Comisia pentru mediu şi echilibru ecologic, au fost sesizate spre dezbatere în fond, în procedură de urgenţă, cu propunerea legislativă pentru modificarea alin.(8) al art.8 din Legea nr.220 din 27 octombrie 2008 pentru stabilirea sistemului de promovare a producerii energiei din surse regenerabile de energie, transmisă cu adresa nr. Plx.322/2014 din 16 iunie 2014 şi înregistrată la Comisia pentru industrii şi servicii cu nr.4c-3/215 din  16 iunie 2014, respectiv la Comisia pentru mediu şi echilibru ecologic cu nr. 4c-27/133 din 16 iunie 2014.


Senatul în calitate de primă Cameră sesizată, a respins această propunere legislativă  în şedinţa din 10 iunie 2014.


Propunerea legislativă are ca obiect de reglementare modificarea alin.(8) al art.8 din Legea nr.220 din 27 octombrie 2008 pentru stabilirea sistemului de promovare a producerii energiei din surse regenerabile de energie, cu modificările şi completările ulterioare, în sensul exceptării de la obligaţia de achiziţionare a certificatelor verzi, a cantităţii de energie electrică achiziţionată de furnizorii de energie electrică, destinată vânzării către consumatorii finali care îndeplinesc condiţiile de eligibilitate din reglementările Comisiei Europene privind ajutorul de stat sub forma reducerii finanţării suportului pentru energia electrică produsă din surse regenerabile, ajutor acordat acestor consumatori finali în baza unei scheme de exceptare autorizată de Comisia Europeană.
Consiliul Legislativ, a avizat favorabil propunerea legislativă, cu unele observaţii şi propuneri, aviz transmis cu adresa nr. 327 din 31 martie  2014.

Guvernul nu susţine adoptarea acestei propuneri legislative, conform adresei nr. 1412 din 17 iulie 2014.

Comisia juridică, de disciplină şi imunităţi a avizat favorabil propunerea legislativă, aviz transmis cu adresa nr.  4c-11/697/16 iunie 2014.

În conformitate cu prevederile art. 61 şi 63 din Regulamentul Camerei Deputaţilor, republicat, cu modificările şi completările ulterioare, membrii celor două Comisii sesizate în fond  au examinat propunerea legislativă, în şedinţe separate, Comisia pentru mediu şi echilibru ecologic în data de 26 august 2014, iar Comisia pentru industrii şi servicii în data de 02 septembrie 2014.

La dezbateri au fost prezenţi 20 deputaţi din  21 membri ai Comisiei pentru mediu şi echilibru ecologic şi 25 deputaţi din 25 de membri ai Comisiei pentru industrii şi servicii.
În urma examinării propunerii legislative, a punctelor de vedere transmise de Consiliul Legislativ, Guvern şi comisia avizatoare, membrii celor două comisii au hotărât cu unanimitate de voturi, să propună Plenului Camerei Deputaţilor respingerea propunerii legislative, întrucât modificările aduse schemei de promovare a producerii din surse regenerabile de energie au fost deja notificate Comisiei Europene, iar o nouă modificare a Legii nr.220/2008 ar întârzia procesul de analiză şi emitere a deciziei Comisiei în cazul menţionat. 

De asemenea, prin exceptarea unei anumite cantităţi de energie electrică pentru alimentarea marilor consumatori finali de la plata certificatelor verzi, impactul acestei măsuri în factura consumatorului final de energie electrică va fi de creştere.
Prin obiectul de reglementare şi conţinutul său, propunerea legislativă face parte din categoria legilor ordinare.

Conform prevederilor art. 75 alin.(1) şi (3) din Constituţia României, republicată şi ale art.92 alin. (9) pct.2 din Regulamentul Camerei Deputaţilor, republicat, cu modificările şi completările ulterioare, Camera Deputaţilor este Cameră Decizională.

